Jakob Fuglsang var på podiet i Baskerlandet Rundt, hvor han blevet hyldet for en samlet tredjeplads. Efterfølgende er han dog blevet frataget podiepladsen, da løbsjuryen godskrev Emanuel Buchmann 12 sekunder, fordi tyskeren kørte forkert i et sving.

Se vild afslutning fra Baskerlandet Rundt: Buchmann kørte forkert få hundrede meter fra mål

Det var en alt andet en tilfreds Jakob Fuglsang, der for få øjeblikke siden var ved tasterne på sin instagram-konto.

Den 34-årige dansker var netop blevet frataget den samlede tredjeplads, som han ellers var blevet hyldet for på podiet i Eibar.

”Først på podiet som samlet treer og så frataget podiepladsen fordi Emanuel Buchmann kørte efter en motorcykel med 300 meter igen… Mundlam over hvor latterligt det er, og det er med sikkerhed sidste gang, jeg stiller til start i dette løb,” skriver silkeborggenseren således i en instagram-story.

I det seksdage lange etapeløbs allersidste sving racede Emanuel Buchmann afsted for at mindske det tidstab, der potentielt var ved at koste ham en podieplacering. Buchmann lå forrest i en gruppe på 8-10 mand, og da han fortsatte ligeud i et sving, hvor rytterne egentlig skulle have drejet til venstre, fortsatte mange af de bagvedliggende ryttere efter ham.

Mikel Landa og Bauke Mollema lå bagerst i gruppen, og de indså med det samme tyskerens fejl og nåede derfor at dreje ind på opløbsstrækningen. Brøleren betød, at Buchmann måtte vende om og køre tilbage med et betragteligt tidstab til følge.

Tidstabet var stort nok til, at Buchmann måtte se den tredjeplads, som han havde kæmpet så hårdt for, forsvinde mellem fingere på sig og i stedet gå til danske Jakob Fuglsang, som med champagnesprøjt og lokale hatte blev fejret på podiet i Eibar.

Kort efter valgte løbsjuryen dog at rette Buchmanns tid, så han fik samme tid som Bauke Mollema, der var kørt rigtigt. Det betød, at Buchmann blev noteret for en samlet tid, der var seks sekunder bedre end Jakob Fuglsang.

Efterfølgende har Fuglsang uddybet sin kritik en smule på sin instagram-konto.

”Først på podiet som treer samlet efter en dag, hvor jeg gav alt ude på vejene for at Ion (Izagirre, red.) kunne tage sejren og for at komme på det endelige podie."

"Efterfølgende fratager de mig så podieplaceringen, fordi Emanuel Buchmann fulgte afvigelsen for biler og motorcykler med 300 meter igen. Efterfølgende fik han samme tid som de gutter i hans gruppe, der kørte den rigtige vej."

”[Jeg] har aldrig hørt om sådan noget før, og jeg er mundlam over beslutningen. Jeg mener; han havde ikke en defekt eller styrtede - HAN kørte forkert… Jeg synes, det er latterligt. Jeg synes løb skal afgøres på vejene."

"Uanset… Benene er gode, og nu kommer klassikerne."